പെഗസസ് വലയില് സുപ്രീംകോടതി മുന് ജഡ്ജിയും അഭിഭാഷകരും മലയാളി അഭിഭാഷകന്റെ നമ്ബരും ചോര്ത്തി ന്യൂഡല്ഹി: ഇസ്രയേലി ചാര സോഫ്റ്റ്വെയര് ഉപയോഗിച്ച് മുന് സുപ്രീംകോടതി ജഡ്ജും ദേശീയ മനുഷ്യാവകാശ കമ്മിഷന് അദ്ധ്യക്ഷനുമായ ജസ്റ്റിസ് അരുണ് മിശ്രയുടെയും വിവാദ കേസുകള് കൈകാര്യം ചെയ്ത മലയാളി അഭിഭാഷകന് അല്ജോ ജോസഫ് അടക്കമുള്ളവരുടെയും ഫോണുകളും ചോര്ത്തിയെന്ന് ഓണ്ലൈന് പോര്ട്ടല് ദ വയര് റിപ്പോര്ട്ട് ചെയ്തു. പെഗസസ് വിവരങ്ങള് പുറത്തുവിട്ട അന്താരാഷ്ട്ര മാദ്ധ്യമ കൂട്ടായ്മയിലെ ഇന്ത്യന് പ്രതിനിധിയാണ് ദ വയര്. ജസ്റ്റിസ് മിശ്ര സുപ്രീംകോടതി ജഡ്ജിയായിരുന്ന 2019ലാണ് അദ്ദേഹത്തിന്റെ പേരിലുള്ള ബി.എസ്.എന്.എല് നമ്ബര് പെഗസസ് പട്ടികയില് വന്നത്. ആ നമ്ബര് താന് 2014ന് ശേഷം ഉപയോഗിച്ചിട്ടില്ലെന്ന് ജസ്റ്റിസ് മിശ്ര പറയുന്നു. 2020 സെപ്തംബറില് സുപ്രീംകോടതിയില് നിന്ന് വിരമിച്ച ശേഷമാണ് അദ്ദേഹത്തെ കേന്ദ്രസര്ക്കാര് ദേശീയ മനുഷ്യാവകാശ കമ്മിഷന് അദ്ധ്യക്ഷനായി നിയമിച്ചത്. അഗസ്റ്റ വെസ്റ്റ്ലാന്ഡ് ഹെലികോപ്ടര് ഇടപാടുമായി ബന്ധപ്പെട്ട് അറസ്റ്റിലായ ബ്രിട്ടീഷ് ഇടനിലക്കാരന് ക്രിസ്റ്റ്യന് മിഷേലിനായി ഹാജരായ പ്രമുഖ അഭിഭാഷകനും മലയാളിയുമായ അല്ജോ പി. ജോസഫിന്റെ നമ്ബരും 2019ല് പെഗസസ് പട്ടികയില് വന്നിരുന്നു. യു.പി.എകാലത്ത് നടന്ന ഹെലികോപ്ടര് ഇടപാടിലെ ഇടനിലക്കാരനെ 2018ല് അറസ്റ്റു ചെയ്ത് ഇന്ത്യയിലെത്തിച്ചപ്പോള് മുതല് കേസ് നടത്തുന്നത് അല്ജോയുടെ നേതൃത്വത്തിലാണ്. മുന് അറ്റോര്ണി ജനറലും സുപ്രീംകോടതി അഭിഭാഷകനുമായ മുകുള് റോഹ്തഗിയുടെ സഹായി തംഗാദുരൈ ഉപയോഗിച്ച ഫോണും ചോര്ത്തി. റോഹ്തഗി അറ്റോര്ണിജനറല് സ്ഥാനം ഒഴിഞ്ഞ ശേഷമാണ് ഫോണ് ചോര്ത്തിയത്. അക്കാലത്ത് റോഹ്തഗിക്കുള്ള പ്രധാനപ്പെട്ട കോളുകളെല്ലാം തംഗാദുരൈയുടെ ഫോണിലേക്കാണ് വന്നിരുന്നത്. പഞ്ചാബ് നാഷണല് ബാങ്കില് നിന്ന് വായ്പയെടുത്ത് രാജ്യം വിട്ട രത്നവ്യാപാരി നീരജ് മോഡിയുടെ അഭിഭാഷകന് വിജയ് അഗര്വാളിന്റെ ഭാര്യയുടെ നമ്ബരും ചോര്ത്തി. സുപ്രീംകോടതി രജിസ്ട്രിയില് ജോലി ചെയ്ത എന്.കെ.ഗാന്ധി, ടി.ഐ.രാജ്പുത് എന്നിവരുടെ ഫോണ് നമ്ബരുകളും പെഗസസ് പട്ടികയിലുണ്ട്. 2019 കാലത്ത് കേന്ദ്ര സര്ക്കാരിന് താത്പര്യമുണ്ടായിരുന്ന നിരവധി റിട്ട് ഹര്ജികള് ഇവരാണ് രജിസ്ട്രിയില് കൈകാര്യം ചെയ്തത്.